See on lugu purjelaeva "Jõnn" kaptenist, kes pärit väikselt Kihnu saarelt. Kaptenist, kes võitles õiguse eest olla kapten ja teha rasket purjelaevniku tööd. Jõnn on isiksus, suur oma harmoonilisuses, kuigi tal  puudub haridus ja kapteni diplom. See kuidas ta valib oma laevameeskonda, et minna pikale ja raskele teekonnale Riiast Santosesse, näitab tema suurt oskust - olla kapten. Kui ollakse tuulvaikuses ja suures janus, jääb Jõnn oma põhimõtetele truuks, et "laeva viivad üle vee mehed, mitte nende puudused". (Kirjeldus © Eesti Entsüklopeediakirjastus " Tallinnfilm I Mängufilmid 1947-1976")  Režissöör Kalju Komissarovi film toetub Juhan Smuuli tollal menukale näidendile. Jüri Järveti mängitud peategelane alustab ühe filmikriitiku sõnul sealt, kus näitleja kuningas Leariga pooleli jäi. Vastandlike taotlustega film on tervikuna teinud Jõnnist realistlikuma tegelase kui Smuul silmas pidas.